KIRJALLINEN KYSYMYS E-2615/01

esittäjä(t): María Sornosa Martínez (PSE)ja Joan Colom i Naval (PSE) komissiolle

(27. syyskuuta 2001)

Aihe: Komission suhtautuminen Espanjan kansallisen vesivarojen hallintasuunnitelman vastaiseen kansalaismielipiteeseen

Lähes 12 000 kansalaista Euroopan eri valtioista osallistui Brysselissä syyskuun 9. päivänä järjestettyyn nk. siniseen marssiin uuden vesipolitiikan puolesta, jonka mottona oli ei euroakaan kansalliselle vesivarojen hallintasuunnitelmalle. Marssi oli mielenosoitus sellaista kyseenalaista vesienhoitopolitiikkaa vastaan, joka perustuu suuriin vesirakennushankkeisiin, joista aiheutuu vakavaa vahinkoa ympäristölle ja ihmisille. Tämän politiikan pahin ilmentymismuoto on tällä hetkellä Espanjan kansallista vesivarojen hallintasuunnitelmaa koskeva uusi laki.

Kyseisen marssiin liittyvien toimien lisäksi komissiolle esitettiin 10. syyskuuta vetoomus, jonka mukaan Espanjan kansallinen vesivarojen hallintasuunnitelma on yhteisön lainsäädännön vastainen.

Miten komissio suhtautuu tähän siniseen marssiin kansalaisten mielenosoituksena Espanjan kansallista vesivarojen hallintasuunnitelmaa koskevaa lakia(1) vastaan, joka on ristiriidassa yhteisön lainsäädännön kanssa?

Kansalaisten esittämä vetoomus olisi käsiteltävä viipymättä, koska suuri osa Espanjan ympäristöllisesti arvokkaista alueista on vaarassa tuhoutua. Milloin komissio katsoo voivansa antaa vastauksen kyseiseen kansalaisvetoomukseen? Mihin toimiin komissio aikoo ryhtyä Espanjan viranomaisten suhteen tämän ristiriidan ratkaisemiseksi? Käytetäänkö yhteisön varoja Espanjan kansallisen vesivarojen hallintasuunnitelman tukemiseen? Jos käytetään, niin eikö komissio katso, että ne on jäädytettävä, kunnes asiaa koskeva tutkimus on saatettu päätökseen?

(1) Laki 10/2001, 5. heinäkuuta 2001, BOE nro 161.

Margot Wallströmin komission puolesta antama vastaus

(12. marraskuuta 2001)

Komissio on luonnollisesti tietoinen Brysselissä 9. syyskuuta 2001 järjestetystä mielenosoituksesta, sinisestä marssista, ja katsoo, että tämäntyyppiset rauhanomaiset mielenosoitukset ovat eri kansalaisryhmien keino ilmaista näkemyksiään ja siten demokratiakehityksen merkittävä osa.

Komissio voi myös vahvistaa vastaanottaneensa sinisen marssin edustajien valituksen 10. syyskuuta. Valituksessa todellakin väitetään, että Espanjan kansallinen vesivarojen hallintasuunnitelma on useiden yhteisön säädösten vastainen. Valituksen analyysin odotetaan valmistuvan piakkoin.

Espanjan vesivarojen hallintaan liittyviä hankkeita rahoitetaan kahdesta pääasiallisesta yhteisön yhteisrahoituslähteestä: koheesiorahastosta ja rakennerahastoista. On selvää, että kaikkien koheesiorahaston ja rakennerahastojen tukea saavien hankkeiden on joka suhteessa noudatettava yhteisön lainsäädäntöä(1) ympäristönsuojelua koskevat vaatimukset mukaan luettuna.

Komissio arvioi ja hyväksyy koheesiorahastosta rahoitettavaksi Espanjan viranomaisten esittämiä hankkeita tai hankeryhmiä niiden yksilöllisten ansioiden perusteella voimassa olevien asetusten mukaisesti. Tähän mennessä on hyväksytty useita tällaisia hankkeita, ja komissio julkaisee niistä säännöllisesti tietoa. Espanjan viranomaiset ovat voineet sisällyttää osan näistä hankkeista kansalliseen vesivarojen hallintasuunnitelmaansa, ja näiden viranomaisten asia on yksilöidä, onko asia niin. Sama perustelu koskee niiden hankkeiden hakemuksia, jotka ovat komission arvioitavana ja joista ilmoitetaan, hyväksytäänkö ne vai ei, ja jos hyväksytään, milloin.

Rakennerahastojen toiminta perustuu ohjelmiin. Komissio hyväksyi lokakuussa 2000 yhteisön tukikehyksen 20002006 Espanjan tavoitteen 1 piiriin kuuluville alueille. Yksi kehyksessä asetetuista painopisteistä on Ympäristö, luonnonympäristö ja vesivarat. Espanjan viranomaiset ovat tähän painopisteeseen liittyen ja yhteisön tukikehykseen perustuvien toiminnallisten ohjelmien mukaisesti valinneet ja valitsevat edelleen hankkeita, joille haetaan tukea rakennerahastoista. Komissiolle on tiedotettu valituista hankkeista yhteisön tukikehyksen puitteissa perustetun valvontajärjestelmän yhteydessä, ja se osallistuu suoraan suurhankkeiden (vähintään 50 miljoonaa euroa) tukiosuuksien määrittämiseen. Edelleen on Espanjan viranomaisten tehtävänä selvittää, onko valitut hankkeet sisällytetty kansalliseen vesivarojen hallintasuunnitelmaan.

(1) Neuvoston asetus (EY) N:o 1264/1999, annettu 21 päivänä kesäkuuta 1999, koheesiorahastosta annetun asetuksen (EY) N:o 1164/94 muuttamisesta, ja neuvoston asetus (EY) N:o 1260/1999, annettu 21 päivänä kesäkuuta, rakennerahastoja koskevista yleisistä säännöksistä (EYVL L 161, 26.6.1999).